Diari Oficial de la Generalitat Valenciana


Sumari del DOGV 7785, del 18-05-2016 (2016/3056)

RESOLUCIÓ de 21 de març de 2016, del president de l'Agència Valenciana del Turisme, sobre la quantia de la subvenció a atorgar als municipis que van acordar dins de 2015 subscriure un conveni per a la compensació financera, així com de desestimació i d'arxivament de la sol·licitud en els casos de no-aprovació dins de l'exercici 2015 esmentat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7785

Data del DOGV
:   18-05-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/3056


Data del document
:   21-03-2016

Organisme emissor
:   Agència Valenciana del Turisme

Tipus de document
:   Resolució

Descriptors 

:   * Agència Valenciana del Turisme
    * ajuda pública

RESOLUCIÓ de 21 de març de 2016, del president de l'Agència Valenciana del Turisme, sobre la quantia de la subvenció a atorgar als municipis que van acordar dins de 2015 subscriure un conveni per a la compensació financera, així com de desestimació i d'arxivament de la sol·licitud en els casos de no-aprovació dins de l'exercici 2015 esmentat. [2016/3056]  
Antecedents de fet  
Primer. Amb anterioritat al dia 30 de juny de 2015 es van rebre en l'Agència Valenciana del Turisme 84 sol·licituds de subscripció de convenis per a la compensació financera de l'esforç financer addicional realitzat per municipis turístics durant l'exercici 2014 en les partides detallades en l'article 6 del Decret 71/2000, de 22 de maig, del Govern Valencià, pel qual es va aprovar el reglament regulador dels convenis previstos en la Llei 3/1998, de 21 de maig, de Turisme de la Comunitat Valenciana.  
Segon. Mitjançant una Resolució de 27 de juliol de 2015, del president de l'Agència Valenciana del Turisme, es van fixar els indicadors mínims anuals a partir dels quals poder obtindre el component addicional, a fi que cada municipi turístic poguera conéixer la quantia sobre la qual s'aplicaria la corresponent compensació financera.  
  
Tercer. Transcorregut el termini de presentació, una vegada revisades les sol·licituds i la documentació presentades, l'Agència Valenciana del Turisme va redactar els corresponents projectes de conveni, en els quals es determinava la quantia sobre la qual aplicar la compensació financera, i els va remetre a continuació als ajuntaments sol·licitants perquè els aprovaren, amb la finalitat que pogueren ser subscrits dins de l'any 2015.  
Quart. Els ajuntaments indicats en l'annex I van aprovar dins de l'exercici 2015 la subscripció del corresponent conveni per a la compensació financera. Basant-se en aquests convenis, és procedent resoldre sobre la quantia de la subvenció que correspon a cada ajuntament, que es concreta per mitjà de la present resolució.  
Cinqué. Per contra, alguns ajuntaments (indicats en l'annex II) no van aprovar dins de l'any 2015 la subscripció del corresponent conveni de compensació financera.  
Sisé. Amb data 17 de març de 2016, la directora de l'Agència Valenciana del Turisme ha formulat una proposta de resolució relativa a la determinació de la quantia de la compensació financera de les despeses suportades pels municipis turístics de la Comunitat Valenciana, derivades dels 78 convenis que van ser subscrits en 2015 (annex I), i una proposta de desestimació i arxivament en els sis casos d'ajuntaments que no van aprovar i van subscriure el respectiu conveni amb anterioritat al dia 1 de gener de 2016 (annex II).  
  
Fonaments de dret  
Primer. La disposició transitòria primera de la Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat (DOCV 7689, 31.12.2015), diu textualment:  
«Els convenis de compensació financera previstos en la Llei 3/1998, de 21 de maig, de la Generalitat, de Turisme de la Comunitat Valenciana, subscrits amb anterioritat a la data d'entrada en vigor de la present llei continuaran desplegant els seus efectes fins al compliment del que s'ha acordat en els convenis, la finalització del termini de vigència dels convenis o fins a la seua resolució».  
Segons la disposició final tercera la mencionada Llei 10/2015 va entrar en vigor el dia 1 de gener de 2016.  
A més, la dita Llei 10/2015, que ha modificat la redacció dels articles 32 a 35 de l'esmentada Llei 3/1998, de Turisme de la Comunitat Valenciana, ha derogat expressament el mencionat Decret 71/2000, segons figura en la seua disposició derogatòria única.  
En conseqüència, els convenis de compensació financera subscrits amb anterioritat al dia 1 de gener de 2016 als quals fa referència l'annex I) queden dins de l'àmbit de cobertura de la transcrita disposició transitòria primera de la Llei 10/2015 i desplegaran efectes tal com establia la normativa vigent al temps de la seua aprovació i subscripció (Llei de Turisme en la seua anterior redacció i Decret 71/2000).  
Sobre això, cal assenyalar que l'article 33 de la mencionada Llei de Turisme en la seua anterior redacció (aplicable transitòriament als convenis subscrits amb anterioritat al dia 1 de gener de 2016), establia que reglamentàriament s'especificarien, entre altres aspectes, el «procediment, terminis de tramitació i duració dels convenis».  
Així mateix, el mencionat Decret 71/2000 (aplicable també transitòriament als convenis subscrits amb anterioritat al dia 1 de gener de 2016) establia que els municipis que d'acord amb la Llei 3/1998 havien obtingut la condició de «municipi turístic de la Comunitat Valenciana» podrien subscriure convenis en els termes que preveu el reglament regulador esmentat. En la secció primera del capítol II d'aquest decret es regulava el tipus de conveni per a la compensació financera, i es concretava el procediment, amb els seus tràmits i terminis i la duració d'aquests convenis.  
En sentit contrari, en aquells casos d'ajuntaments que no van aprovar i van subscriure el respectiu conveni amb anterioritat al dia 1 de gener de 2016 (als quals fa referència l'annex II) han quedat fora de la cobertura de la transcrita disposició transitòria primera de la Llei 10/ 2015, i és procedent la desestimació i arxivament de les sol·licituds respectives.  
Segon. En la Llei de Pressupostos de l'exercici següent a aquell en què van ser subscrits els mencionats convenis, és a dir, en la Llei de Pressupostos per a l'exercici 2016 (Llei 11/2015, de 29 de desembre, publicada en el DOCV 7689, de 31.12.2015), hi ha crèdit adequat i suficient per al pagament de la subvenció que correspon a cada municipi, tal com es detalla en l'annex I d'aquesta resolució.  
Tercer. L'article 55.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estableix que podran refondre's en un únic acte, acordat per l'òrgan competent, les resolucions administratives de la mateixa naturalesa, especificant-se les persones o altres circumstàncies personals que individualitzen els efectes de l'acte per a cada interessat.  
  
Quart. La competència per a resoldre correspon al president de l'Agència Valenciana del Turisme de conformitat amb el que estableix l'article 5, apartat 2.h del Decret 209/2004, de 8 d'octubre, del Consell, pel qual s'aprova el Reglament de l'Agència Valenciana del Turisme. Així mateix, l'article 8.4 del mencionat Decret 71/2000 (aplicable transitòriament als convenis subscrits amb anterioritat al dia 1 de gener de 2016), indicava que aprovada la Llei de Pressupostos per a l'exercici següent al de la subscripció dels convenis i d'acord amb les disponibilitats pressupostàries, el president de l'Agència Valenciana del Turisme resoldrà sobre la quantia de la compensació corresponent a cada un dels municipis turístics.  
Per tot el que s'ha exposat, vistos els antecedents de fet indicats i els fonaments de dret assenyalats i la resta de pertinent aplicació, resolc:  
  
  
Primer  
Fixar la quantia de la compensació para cada un dels municipis que van aprovar i van subscriure dins de l'any 2015 els respectius convenis per a la compensació financera, previstos en la redacció anterior de l'article 33 de la Llei 3/1998, de 21 de maig, de la Generalitat, de Turisme de la Comunitat Valenciana, i deixar-la establida en els imports que s'indiquen en l'annex I d'aquesta resolució.  
  
Segon  
Desestimar i procedir a l'arxivament de les sol·licituds presentades en aquells casos d'ajuntaments que no van aprovar i van subscriure el respectiu conveni dins de l'any 2015, que són els que apareixen indicats en l'annex II de la present resolució.  
  
Contra la present resolució, que posa fi a la via administrativa, podrà interposar-se un recurs contenciós administratiu davant del Jutjat Contenciós Administratiu de València, dins del termini de dos mesos comptats des de l'endemà de la seua notificació i, potestativament, podrà interposar-se un recurs de reposició davant del president de l'Agència Valenciana del Turisme en el termini d'un mes a comptar de l'endemà de notificar-se, tot això de conformitat amb el que estableixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 21 de març de 2016.- El president de l'Agència Valenciana del Turisme: Francesc Colomer Sánchez.